b'\n_START_ARTICLE_\nSezona Velikih nagrad 1939\n_START_SECTION_\nPoro\xc4\x8dilo\n_START_PARAGRAPH_\nSvetovna politi\xc4\x8dna situacija je mo\xc4\x8dno vplivala na dirka\xc5\xa1ki svet v sezoni 1939. \xc5\xbde zgodaj v sezoni je Benito Mussolini prepovedal nastop italijanskih dirka\xc4\x8dev na francoskih dirkah zaradi francoskega sodelovanja v \xc5\xa1panski dr\xc5\xbeavljanski vojni in ostalih sporov med dr\xc5\xbeavama. Vse italijanske dirke so potekale pod pravili Voiturette za dirkalnike z delovno prostornino motorjev do 1,5 litra. Dejstvo, da je Mercedes-Benz predstavil svoj dirkalnik za dirke Voiturette, W165, izdeloval pa je tudi Auto Union, nakazuje, da bi v za\xc4\x8detku \xc5\xa1tiridesetih let 1,5 litrski dirkalniki prevzeli razred Grand Prix, \xc4\x8de ne bi dirkanja prekinila Druga svetovna vojna. Zaradi vojne nista bili izpeljani uveljavljeni dirki za Veliko nagrado Italije in Veliko nagrado Doningtona, na\xc4\x8drtovana pa je bila tudi prva dirka za Veliko nagrado Z\xc3\xbcricha na dirkali\xc5\xa1\xc4\x8du Schwamendingen. Odpovedani sta bili tudi dirki za Veliko nagrado Dunaja in Veliko nagrado Bangkoka._NEWLINE_Mercedes-Benz je bil \xc5\xa1e vedno v prednosti v primerjavi z ostalimi mo\xc5\xa1tvi, njegov glavni izzivalec je ostal Auto Union, med tem, ko sta se italijanski mo\xc5\xa1tvi Alfa Romeo in Maserati osredoto\xc4\x8dili na dirke razreda Voiturette. Ob prekinitvi sezone je nem\xc5\xa1ka avtomobilisti\xc4\x8dna zveza za evropskega prvaka razglasila Hermanna Langa, \xc4\x8deprav je bil na lestvici prvenstvenih dirk na prvem mestu Hermann Paul M\xc3\xbcller, ki je neuradni evropski prvak. Sezono je zaznamovala tudi smrtna nesre\xc4\x8da najbolj\xc5\xa1ega britanskega dirka\xc4\x8da tistega obdobja, Richarda Seamana, na dirki za Veliko nagrado Belgije.'